ราคาทองปิดลบ ตลาดพักฐานก่อนสหรัฐเผยตัวเลขจ้างงาน
สัญญาทองคำตลาดนิวยอร์กปิดลบเมื่อคืนนี้ (1 ธ.ค.) เนื่องจากตลาดเข้าสู่ระยะพักฐานทางเทคนิค ขณะที่นักลงทุนจับตาดูตัวเลขจ้างงานนอกภาคการเกษตรของสหรัฐในวันศุกร์นี้อย่างใกล้ชิด เนื่องจากเป็นสัญญาณบ่งชี้ว่าธนาคารกลางสหรัฐ (FED) จะปรับขึ้นอัตราดอกเบี้ยในการประชุมเดือนหน้าหรือไม่
2 ธ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.ลดลง 1.8 ดอลลาร์ หรือ 0.17% ปิด (1 ธ.ค.) ที่ระดับ 1,063.50 ดอลลาร์/ออนซ์, สัญญาโลหะเงินส่งมอบเดือนมี.ค.ลดลง 0.3 เซนต์ หรือ 0.02% ปิดที่ 14.083 ดอลลาร์/ออนซ์, สัญญาพลาตินัมส่งมอบเดือนม.ค.เพิ่มขึ้น 2.5 ดอลลาร์ หรือ 0.30% ปิดที่ 835.40 ดอลลาร์/ออนซ์ และสัญญาพัลลาเดียมส่งมอบเดือนมี.ค.ลดลง 4 ดอลลาร์ หรือ 0.7% ปิดที่ 539.20 ดอลลาร์/ออนซ์
สัญญาทองคำเข้าสู่ระยะพักฐานทางเทคนิค ก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคเกษตรในวันศุกร์นี้ โดยหากตัวเลขออกมาแข็งแกร่ง ก็จะส่งผลให้เฟดปรับขึ้นอัตราดอกเบี้ยในการประชุมวันที่ 15-16 ธ.ค. นอกจากนี้ นักลงทุนยังจับตาดูการประชุมของธนาคารกลางยุโรป (ECB) ในวันพรุ่งนี้ โดยมีกระแสคาดการณ์ในตลาดว่า ECB จะเดินหน้าผ่อนคลายนโยบายการเงินเพื่อกระตุ้นเศรษฐกิจยูโรโซน หรืออาจจะปรับลดอัตราดอกเบี้ยในการประชุมครั้งนี้